b'\n_START_ARTICLE_\nHist\xc3\xb2ria de Turquia\n_START_PARAGRAPH_\nLa hist\xc3\xb2ria de Turquia abasta la hist\xc3\xb2ria de la regi\xc3\xb3 ara coneguda com a Turquia (mot derivat del llat\xc3\xad medieval Turchia, \xc3\xa9s a dir, \'terra dels turcs\'), incloent-hi les \xc3\xa0rees conegudes com a Anat\xc3\xb2lia i Tr\xc3\xa0cia oriental, des de la prehist\xc3\xb2ria fins a l\'\xc3\xa8poca de la rep\xc3\xbablica turca moderna._NEWLINE_Turquia ha estat habitada des del paleol\xc3\xadtic, incloent diverses civilitzacions anat\xc3\xb2lies i antics tracis. Les restes de les civilitzacions de l\'edat de bronze, com ara els hitites, proporcionen exemples de les vides dels seus ciutadans i del seu comer\xc3\xa7. Despr\xc3\xa9s de la caiguda dels hitites, van apar\xc3\xa8ixer nous estats, com ara Fr\xc3\xadgia i L\xc3\xaddia, a la costa occidental quan la civilitzaci\xc3\xb3 grega comen\xc3\xa7ava a florir._NEWLINE_El creixent regne persa finalment els absorbeix. Despr\xc3\xa9s de la invasi\xc3\xb3 persa, el seu expansionisme va entrar en conflicte amb el monarca grec Alexandre el Gran, que va expulsar els perses amb \xc3\xa8xit. Tot i que va posar fi a l\'Imperi persa, el seu regnat va ser breu i el seu imperi es va trencar des de la seva mort. La major part d\'Anat\xc3\xb2lia, finalment va caure sota l\'Imperi sel\xc3\xa8ucida, el m\xc3\xa9s gran dels territoris d\'Alexandre, per\xc3\xb2 aquests van ser rebutjats pels romans al 191 aC, i la major part de les seves terres van tornar als regnes locals, com ara el Regne de P\xc3\xa8rgam. El control rom\xc3\xa0 es va enfortir gradualment i va forjar prov\xc3\xadncies de les terres d\'Anat\xc3\xb2lia, per\xc3\xb2 l\'Imperi rom\xc3\xa0 es va veure afeblit per les successives guerres civils i les invasions b\xc3\xa0rbares. Aix\xc3\xb2 va donar com a resultat divisions peri\xc3\xb2diques de l\'imperi._NEWLINE_Al segle IV, a la part est de l\'Imperi rom\xc3\xa0 es va establir una nova capital a Constantinoble. Partint de l\'Imperi occidental, l\'Imperi Rom\xc3\xa0 d\'Orient va aconseguir florir durant gaireb\xc3\xa9 mil anys._NEWLINE_Els oghuz van comen\xc3\xa7ar a emigrar cap a Anat\xc3\xb2lia en el context de la major expansi\xc3\xb3 turca, i formaren l\'Imperi selj\xc3\xbacida al segle\xc2\xa0xi dC. Despr\xc3\xa9s de les vict\xc3\xb2ries sobre les forces de l\'Imperi Bizant\xc3\xad el 1071 durant la Batalla de Manazkert, el proc\xc3\xa9s es va accelerar. La dinastia selj\xc3\xbacida control\xc3\xa0 Turquia fins que el pa\xc3\xads va ser enva\xc3\xaft pels mongols despr\xc3\xa9s de la Batalla de K\xc3\xb6se Da\xc4\x9f. Durant els anys en qu\xc3\xa8 el pa\xc3\xads estigu\xc3\xa9 sota el domini mongol, van n\xc3\xa9ixer alguns petits estats turcs. Un d\'aquests estats va ser el beylik otom\xc3\xa0, que r\xc3\xa0pidament control\xc3\xa0 Anat\xc3\xb2lia occidental i van conquistar gran part de Rum\xc3\xa8lia. Finalment, despr\xc3\xa9s de la conquesta d\'Istanbul, l\'estat otom\xc3\xa0 es convertiria en un gran imperi, anomenat Imperi turc a Europa. A continuaci\xc3\xb3, l\'imperi es va expandir a Anat\xc3\xb2lia oriental, el Caucas, l\'Orient Mitj\xc3\xa0, Europa central i \xc3\x80frica del Nord. Tot i que el poder i el prestigi de l\'Imperi Otom\xc3\xa0 va at\xc3\xa8nyer el punt m\xc3\xa0xim al segle\xc2\xa0xvi no va aconseguir plenament l\'avan\xc3\xa7 tecnol\xc3\xb2gic en les capacitats militars de les pot\xc3\xa8ncies occidentals en el segle\xc2\xa0xix. No obstant aix\xc3\xb2, Turquia s\'ho va manegar per mantenir la seva independ\xc3\xa8ncia, si b\xc3\xa9 alguns dels seus territoris van ser cedits als seus ve\xc3\xafns i alguns pa\xc3\xafsos petits se\'n va independitzar._NEWLINE_Despr\xc3\xa9s de la Primera Guerra mundial en la qual l\'Imperi otom\xc3\xa0 va ser derrotat, la major part d\'Anat\xc3\xb2lia i Tr\xc3\xa0cia oriental van ser ocupades per les pot\xc3\xa8ncies aliades. Per tal de resistir l\'ocupaci\xc3\xb3, un grup de joves oficials de l\'ex\xc3\xa8rcit va formar un govern a Ankara. El l\xc3\xadder electe d\'aquest govern, Mustafa Kemal, va organitzar una reeixida guerra d\'independ\xc3\xa8ncia en contra de les pot\xc3\xa8ncies aliades. Despr\xc3\xa9s de l\'alliberament d\'Anat\xc3\xb2lia i Tr\xc3\xa0cia oriental, la Rep\xc3\xbablica de Turquia es va establir el 1923 amb la seva capital a Ankara.\n_START_SECTION_\nPaleol\xc3\xadtic\n_START_PARAGRAPH_\nEls 27.000 anys d\'antiguitat de les empremtes d\'Homo sapiens de Kula i la cova de Karain s\xc3\xb3n mostres de l\'exist\xc3\xa8ncia humana a Anat\xc3\xb2lia, en aquest per\xc3\xadode.\n_START_SECTION_\nNeol\xc3\xadtic\n_START_PARAGRAPH_\nPer la seva ubicaci\xc3\xb3 estrat\xc3\xa8gica en la intersecci\xc3\xb3 d\'\xc3\x80sia i Europa, Anat\xc3\xb2lia ha estat el centre de diverses civilitzacions des de temps prehist\xc3\xb2rics. Els assentaments neol\xc3\xadtics inclouen \xc3\x87atalh\xc3\xb6y\xc3\xbck, \xc3\x87ay\xc3\xb6n\xc3\xbc, Nevali \xc3\x87ori, Hacilar, G\xc3\xb6bekli Tepe, i Mersin.\n_START_SECTION_\nBronze antic\n_START_PARAGRAPH_\nEn aquell temps, la metal\xc2\xb7l\xc3\xbargia del bronze es va estendre a Anat\xc3\xb2lia procedent de la cultura de Kura-Araxes transcauc\xc3\xa0sica a la fi del quart mil\xc2\xb7lenni aC. Anat\xc3\xb2lia segu\xc3\xad plenament en el per\xc3\xadode prehist\xc3\xb2ric fins que va entrar en l\'esfera d\'influ\xc3\xa8ncia de l\'Imperi accadi al segle\xc2\xa0xxiv\xc2\xa0aC sota el govern de Sargon I. L\'inter\xc3\xa8s d\'Accad en la regi\xc3\xb3, pel que se sap, era en relaci\xc3\xb3 amb l\'exportaci\xc3\xb3 de diversos materials per a la fabricaci\xc3\xb3. Si b\xc3\xa9 Anat\xc3\xb2lia estava ben assortida de mineral de coure, no hi ha rastre encara de treballs substancials amb l\'estany requerit per fer el bronze a l\'edat de bronze anat\xc3\xb2lica. Accad va patir canvis clim\xc3\xa0tics problem\xc3\xa0tics a Mesopot\xc3\xa0mia, aix\xc3\xad com una reducci\xc3\xb3 de la m\xc3\xa0 d\'obra disponible que va afectar el comer\xc3\xa7. Aix\xc3\xb2 va conduir a la caiguda dels accadis al voltant del 2150 aC a mans dels gutis.\n_START_SECTION_\nPrehist\xc3\xb2ria de Tr\xc3\xa0cia oriental\n_START_PARAGRAPH_\nTr\xc3\xa0cia, inclosa la part europea de Turquia, ha estat habitada des de fa quaranta mil anys i va entrar al neol\xc3\xadtic al voltant de 6000 aC amb els seus habitants que comen\xc3\xa7aren la pr\xc3\xa0ctica de l\'agricultura._NEWLINE_Els tracis (grec antic \xce\x98\xcf\x81\xe1\xbe\xb7\xce\xba\xce\xb5\xcf\x82, llat\xc3\xad: Thraci) foren un grup de tribus indoeuropees que habitaren una \xc3\xa0rea gran a Europa central i del Sud-est. Estaven envoltats pels escites al nord, celtes i il\xc2\xb7liris a l\'oest, antics grecs al sud i el mar Negre per l\'est. Parlaven el traci -una branca escassament testimoniada de la fam\xc3\xadlia de les lleng\xc3\xbces indoeuropees.\n_START_SECTION_\nAlexandre el Gran\n_START_PARAGRAPH_\nEl 336 aC, Alexandre, el nou governant del Regne de Maced\xc3\xb2nia, immediatament va anar per feina, i al\xc3\xa7\xc3\xa0 una for\xc3\xa7a prou gran per anar contra els perses, reun\xc3\xad una flota prou gran com per contrarestar qualsevol amena\xc3\xa7a de la seva poderosa armada. En prendre terra a la costa d\'Anat\xc3\xb2lia, prop de Sestos, a la pen\xc3\xadnsula de Gal\xc2\xb7l\xc3\xadpoli el 334 aC, Alexandre s\'enfront\xc3\xa0 per primer cop a l\'ex\xc3\xa8rcit persa en la Batalla del Gr\xc3\xa0nic, en la qual els perses van ser derrotats de manera efectiva. Usant la vict\xc3\xb2ria com un trampol\xc3\xad per a l\'\xc3\xa8xit, Alexandre va enfocar l\'atenci\xc3\xb3 en la resta de la costa occidental, i alliber\xc3\xa0 L\xc3\xaddia i J\xc3\xb2nia en r\xc3\xa0pida successi\xc3\xb3. L\'eventual caiguda del Milet va portar a la brillant estrat\xc3\xa8gia d\'Alexandre per derrotar la marina persa amb la presa de totes les ciutats al llarg de la Mediterr\xc3\xa0nia en comptes d\'iniciar un batalla d\'alt risc al mar. En reduir aquesta amena\xc3\xa7a, Alexandre se\'n va tornar cap a l\'interior, es despla\xc3\xa7\xc3\xa0 per Fr\xc3\xadgia, Capad\xc3\xb2cia i, finalment, Cil\xc3\xadcia, abans d\'arribar a les muntanyes de Nur. Els exploradors d\'Alexandre trobaren l\'ex\xc3\xa8rcit persa, sota el seu rei Darios III, avan\xc3\xa7ant per les planes d\'Issos a la recerca d\'Alexandre. En aquest moment, Alexandre es va adonar que el terreny afavoria el seu ex\xc3\xa8rcit m\xc3\xa9s petit, i la Batalla d\'Issos va comen\xc3\xa7ar. L\'ex\xc3\xa8rcit de Darios fou envoltat de manera efectiva pels macedonis, i no sols fou una vergonyosa derrota per Darios, sin\xc3\xb3 que caus\xc3\xa0 la seva fugida a l\'altre costat del riu Eufrates, deix\xc3\xa0 la resta de la seva fam\xc3\xadlia a mans d\'Alexandre. Per tant, Anat\xc3\xb2lia va ser alliberada del jou persa per sempre.\n_START_SECTION_\nP\xc3\xa0rtia i P\xc3\xa8rgam abans del 200 aC\n_START_PARAGRAPH_\nEls esdeveniments a l\'Orient van mostrar la fragilitat dels sel\xc3\xa8ucides, per la qual cosa una revolta a Bactriana, inspirada en P\xc3\xa0rtia i iniciada pel seu s\xc3\xa0trapa Andr\xc3\xa0gores el 245 aC va conduir a la p\xc3\xa8rdua de territori fronterer amb P\xc3\xa8rsia. A aix\xc3\xb2 es va sumar una inesperada invasi\xc3\xb3 del nord de P\xc3\xa0rtia pels n\xc3\xb2mades parnis el 238 aC i una posterior ocupaci\xc3\xb3 de la totalitat de P\xc3\xa0rtia per un dels seus l\xc3\xadders, Tir\xc3\xaddates. Ant\xc3\xadoc II The\xc3\xb3s dels sel\xc3\xa8ucides no va posar fi a la rebel\xc2\xb7li\xc3\xb3, i per tant es va crear un nou regne, l\'Imperi part, sota el govern del germ\xc3\xa0 de Tir\xc3\xaddates, Arsaces I. P\xc3\xa0rtia es va estendre al riu Eufrates en l\'apogeu del seu poder._NEWLINE_El Regne de P\xc3\xa8rgam sota la dinastia at\xc3\xa0lida era un regne independent establert despr\xc3\xa9s del govern de Fil\xc3\xa8ter pel seu nebot \xc3\x88umenes I de P\xc3\xa8rgam. Aquest el va ampliar per incloure parts de M\xc3\xadsia i E\xc3\xb2lida, i es mantingu\xc3\xa9 fermament en els ports d\'Elaia i Pitane. \xc3\x80tal I, successor d\'Eumenes I, es va mantenir actiu fora de les fronteres de P\xc3\xa8rgam. Es va negar a pagar protecci\xc3\xb3 als g\xc3\xa0lates i va guanyar una batalla contra ells al 230 aC, i despr\xc3\xa9s va derrotar Ant\xc3\xadoc Hierax tres anys m\xc3\xa9s tard per tal d\'assegurar-se el control nominal d\'Anat\xc3\xb2lia sota els sel\xc3\xa8ucides. La vict\xc3\xb2ria no es va perllongar perqu\xc3\xa8 Seleuc III obtingu\xc3\xa9 el control del seu imperi restablert, per\xc3\xb2 a \xc3\x80tal se li va permetre mantenir el control dels antics territoris de P\xc3\xa8rgam._NEWLINE_Les relacions amb \xc3\x80tal va resultar ser l\'\xc3\xbaltim cop que el sel\xc3\xa8ucides tingueren cap \xc3\xa8xit significatiu a Anat\xc3\xb2lia at\xc3\xa8s que l\'Imperi Rom\xc3\xa0 ja s\'albirava a l\'horitz\xc3\xb3. Despr\xc3\xa9s d\'aquesta vict\xc3\xb2ria, els hereus de Seleuc III mai tornarien a expandir el seu imperi.\n_START_SECTION_\nIntervenci\xc3\xb3 romana a Anat\xc3\xb2lia\n_START_PARAGRAPH_\nEn la Segona Guerra p\xc3\xbanica, Roma havia patit a la pen\xc3\xadnsula Ib\xc3\xa8rica, \xc3\x80frica i It\xc3\xa0lia, a causa de les impressionants estrat\xc3\xa8gies d\'Ann\xc3\xadbal Barca, el fam\xc3\xb3s general cartagin\xc3\xa8s. Quan Ann\xc3\xadbal va entrar en una alian\xc3\xa7a amb Filip V de Maced\xc3\xb2nia l\'any 215 aC, Roma va utilitzar una petita for\xc3\xa7a naval amb la lliga et\xc3\xb2lia per ajudar a protegir-se d\'Ann\xc3\xadbal a l\'est i evitar l\'expansi\xc3\xb3 maced\xc3\xb2nia a l\'oest d\'Anat\xc3\xb2lia. \xc3\x80tal I de P\xc3\xa8rgam, juntament amb Rodes, va viatjar a Roma i va ajudar a conv\xc3\xa8ncer els romans que la guerra contra Maced\xc3\xb2nia era summament necess\xc3\xa0ria. El general rom\xc3\xa0 Tit Quinti Flamin\xc3\xad I no sols va derrotar l\'ex\xc3\xa8rcit de Filip en la Batalla de Cinosc\xc3\xa8fales, al 197 aC, sin\xc3\xb3 que tamb\xc3\xa9 va portar m\xc3\xa9s esperan\xc3\xa7a als grecs quan va dir que una Gr\xc3\xa8cia aut\xc3\xb2noma i ciutats gregues a Anat\xc3\xb2lia era el que Roma volia._NEWLINE_Durant el per\xc3\xadode immediatament posterior a la vict\xc3\xb2ria de Roma, la lliga et\xc3\xb2lia desitjava part del bot\xc3\xad obtingut despr\xc3\xa9s de la derrota de Filip, i va demanar una expedici\xc3\xb3 compartida amb Ant\xc3\xadoc III dels sel\xc3\xa8ucides per obtenir-lo. Malgrat els advertiments de Roma, Ant\xc3\xadoc va deixar Tr\xc3\xa0cia i es va aventurar a Gr\xc3\xa8cia, decidit a aliar-se amb la lliga. Aix\xc3\xb2 era intolerable per a Roma, i el va derrotar severament a Tess\xc3\xa0lia en la Batalla de les Term\xc3\xb2piles abans que Ant\xc3\xadoc es retir\xc3\xa9s a Anat\xc3\xb2lia prop de Sardis. Combinant forces amb els romans, \xc3\x88umenes II de P\xc3\xa8rgam va encontrar Ant\xc3\xadoo en la Batalla de Magn\xc3\xa8sia (189 aC). All\xc3\xa0 Ant\xc3\xadoco va ser apallissat per una c\xc3\xa0rrega de cavalleria intensiva pels romans i una maniobra de flanqueig duta a terme per \xc3\x88umenes._NEWLINE_A causa del tractat d\'Apamea, l\'any seg\xc3\xbcent, es va concedir a P\xc3\xa8rgam tots els territoris sel\xc3\xa8ucides al nord de les muntanyes del Taure i a Rodes se li va donar tot el en quedava. Aquesta aparentment gran recompensa seria la caiguda d\'\xc3\x88umenes com a governant efica\xc3\xa7, ja que despr\xc3\xa9s que P\xc3\xa8rgam derrot\xc3\xa9s Pr\xc3\xbasies I de Bit\xc3\xadnia i Farnaces I del Pont, es va endinsar massa en assumptes romans i el Senat rom\xc3\xa0 es va alarmar. Quan \xc3\x88umenes va sufocar una invasi\xc3\xb3 dels g\xc3\xa0lates el 184 aC, Roma va respondre a la seva vict\xc3\xb2ria mitjan\xc3\xa7ant llur l\'alliberament, la qual cosa indicava de manera palesa que l\'abast del govern de P\xc3\xa8rgam es trobava ara atrofiat._NEWLINE_L\'interior d\'Anat\xc3\xb2lia havia estat relativament estable malgrat les incursions ocasionals dels g\xc3\xa0lates fins al sorgiment dels regnes del Pont i Capad\xc3\xb2cia al segle II aC. Ariarates IV de Capad\xc3\xb2cia inicialment es va aliar amb els sel\xc3\xa8ucides en la seva guerra contra Roma, per\xc3\xb2 aviat va canviar d\'opini\xc3\xb3 i repar\xc3\xa0 les relacions amb ells mitjan\xc3\xa7ant el matrimoni i la seva conducta. El seu fill, Ariarates V Filop\xc3\xa0tor, va continuar la pol\xc3\xadtica del seu pare d\'aliar-se amb Roma i fins i tot es va unir a ells en la batalla contra Pr\xc3\xbasies I de Bit\xc3\xadnia quan va morir al 131 aC. Pont havia estat un regne independent des del regnat de Mitridates quan l\'amena\xc3\xa7a de Maced\xc3\xb2nia havia estat retirada. Malgrat diversos intents per part de l\'Imperi sel\xc3\xa8ucida per derrotar el Pont, aquest es va mantenir independent. Quan Roma es va involucrar en els assumptes d\'Anat\xc3\xb2lia sota el govern de Farnaces I, es va formar una alian\xc3\xa7a que garantia la protecci\xc3\xb3 per al regne. L\'altre regne important a Anat\xc3\xb2lia, Bit\xc3\xadnia, establert per Nicomedes I a Nicom\xc3\xa8dia, sempre va mantenir bones relacions amb Roma. Fins i tot sota l\'odiat Pr\xc3\xbasies II de Bit\xc3\xadnia quan aquesta relaci\xc3\xb3 es va tensar, no va causar problemes._NEWLINE_L\'imperi de Roma a Anat\xc3\xb2lia va ser diferent a qualsevol altra part del seu imperi a causa de la seva m\xc3\xa0 lleugera quant al govern i l\'organitzaci\xc3\xb3. El control dels elements inestables de la regi\xc3\xb3 es va fer m\xc3\xa9s simple amb el llegat del Regne de P\xc3\xa8rgam als romans pel seu \xc3\xbaltim rei, \xc3\x80tal III l\'any 133 aC. El nou territori reb\xc3\xa9 el nom de prov\xc3\xadncia romana d\'\xc3\x80sia per part del c\xc3\xb2nsol Mani Aquil\xc2\xb7li.\n_START_SECTION_\nAnat\xc3\xb2lia abans del segle IV: la pau i els gots\n_START_PARAGRAPH_\nDes del govern d\'August fins al de Constant\xc3\xad I, Anat\xc3\xb2lia va gaudir d\'una relativa pau que li permet\xc3\xa9 cr\xc3\xa9ixer com a regi\xc3\xb3. L\'emperador August elimin\xc3\xa0 tots els deutes contrets amb l\'Imperi rom\xc3\xa0 per les prov\xc3\xadncies i protectorats d\'all\xc3\xa0, i feu progressar la regi\xc3\xb3. Es van construir carreteres per connectar les ciutats m\xc3\xa9s grans per tal de millorar el comer\xc3\xa7 i el transport, i l\'abund\xc3\xa0ncia de grans exportacions en activitats agr\xc3\xadcoles feu guanyar diners a tots els involucrats. Es va encoratjar els assentaments i els governadors locals no van imposar als ciutadans pesades c\xc3\xa0rregues impositives. La riquesa adquirida en la pau i prosperitat va impedir una gran trag\xc3\xa8dia quan forts terratr\xc3\xa8mols van afectar la regi\xc3\xb3, que a m\xc3\xa9s va rebre l\'ajut procedent del govern rom\xc3\xa0 i d\'altres parts. Mitjan\xc3\xa7ant tot aix\xc3\xb2 la regi\xc3\xb3 va contemplar el naixement d\'alguns dels cient\xc3\xadfics m\xc3\xa9s respectats de l\'\xc3\xa8poca -el fil\xc3\xb2sof Di\xc3\xb3 de Bitinia, la ment m\xc3\xa8dica de Gal\xc3\xa8 de P\xc3\xa8rgam, i els historiadors Memn\xc3\xb3 d\'Heraclea i Cassi Di\xc3\xb3 de Nicea._NEWLINE_A mitjan segle tercer, tot el que havia estat constru\xc3\xaft per la pau es vei\xc3\xa9 amena\xc3\xa7at per un nou enemic, els gots. Mentre les incursions al centre d\'Europa per Maced\xc3\xb2nia, It\xc3\xa0lia i Germania eren defensades amb \xc3\xa8xit pels romans, els gots van trobar que Anat\xc3\xb2lia era irresistible, per la seva riquesa i el deteriorament de les defenses. Usant una flota de vaixells capturats del B\xc3\xb2sfor i vaixells de fons pla per creuar la mar Negra, van navegar el 256 al voltant de les ribes de l\'est, i van prendre terra a la ciutat costanera de Trebisonda. El que va seguir va ser una gran vergonya per al Pont -la riquesa s\'escapol\xc3\xad de la ciutat, es van apoderar d\'una gran quantitat de naus, i van entrar a l\'interior, i molts d\'ells ja no van tornar. Una segona invasi\xc3\xb3 d\'Anat\xc3\xb2lia per Bit\xc3\xadnia va portar encara m\xc3\xa9s terror cap a l\'interior i destrucci\xc3\xb3 sense sentit. Els gots van entrar a Calced\xc3\xb2nia i la van utilitzar com a base mitjan\xc3\xa7ant la qual expandir les seves operacions. Al seu torn van saquejar Nicom\xc3\xa8dia, Prusa, Apamea, i Nicea. Nom\xc3\xa9s el canvi de clima durant la temporada de tardor els va impedir fer m\xc3\xa9s mal als que estaven fora de l\'\xc3\xa0mbit de la prov\xc3\xadncia. Els gots aconseguiren dur a terme un tercer atac contra no sols la costa d\'Anat\xc3\xb2lia occidental, sin\xc3\xb3 tamb\xc3\xa9 sobre Gr\xc3\xa8cia i It\xc3\xa0lia. Malgrat que els romans, sota el seu emperador Valeri\xc3\xa0 I, finalment els van rebutjar, no van impedir que els gots destru\xc3\xafssin per primer cop el temple d\'\xc3\x80rtemis a Efes i la mateixa ciutat en el 263.\n_START_SECTION_\nCreaci\xc3\xb3 de l\'Imperi Bizant\xc3\xad\n_START_PARAGRAPH_\nLa inestabilitat constant de l\'Imperi rom\xc3\xa0 en el seu conjunt lentament es va fer m\xc3\xa9s i m\xc3\xa9s dif\xc3\xadcil de controlar. Despr\xc3\xa9s de l\'ascensi\xc3\xb3 de l\'emperador Constant\xc3\xad l\'any 330, aquest va prendre una auda\xc3\xa7 decisi\xc3\xb3 mitjan\xc3\xa7ant el trasllat de la capital de l\'imperi, Roma, vers una nova capital. Situada a l\'antiga ciutat de Bizanci, ara coneguda com a Constantinoble en honor de l\'emperador, va ser fortificada i millorada per tal d\'assegurar la m\xc3\xa9s adequada defensa de tota la regi\xc3\xb3. El que afeg\xc3\xad prestigi a la ciutat fou el favor de Constant\xc3\xad envers el cristianisme. Va permetre que els bisbes i altres figures religioses ajudessin al govern de l\'imperi, i va intervenir personalment en el primer concili de Nicea per provar la seva sinceritat._NEWLINE_En el transcurs dels propers quaranta anys despr\xc3\xa9s de la mort de Constant\xc3\xad l\'any 337 va haver-hi una lluita de poder entre els seus descendents pel control de l\'imperi. Els seus tres fills, Constant\xc3\xad, Constant i Constanci van ser capa\xc3\xa7os de coexistir en pau sota un govern conjunt, i amb el temps van rec\xc3\xb3rrer a mitjans violents per posar fi a l\'arranjament. Poc de temps despr\xc3\xa9s d\'assumir el poder, va comen\xc3\xa7ar una purga de la majoria de les seves relacions i la sang de la prog\xc3\xa8nie de Constant\xc3\xad va fluir. Finalment Constant en fou el successor i va matar Constant\xc3\xad II, prop d\'Aquileia, per\xc3\xb2 aviat es va retirar i ell mateix fou assassinat pel seu propi ex\xc3\xa8rcit. Aix\xc3\xb2 va deixar Constanci II com l\'\xc3\xbanic emperador dels bizantins, per\xc3\xb2 fins i tot aix\xc3\xb2 no duraria. Tot i donar suport al seu cos\xc3\xad Juli\xc3\xa0 com a comandant dels ex\xc3\xa8rcits a la G\xc3\xa0l\xc2\xb7lia, els esdeveniments aviat obligaren Juli\xc3\xa0 a ignorar les ordres de Constant\xc3\xad per moure\'s cap a l\'est amb els seus ex\xc3\xa8rcits i dirigir-se directament a Constantinoble per reclamar la porpra imperial. La mort de Constanci II a Tars don\xc3\xa0 lloc a una transfer\xc3\xa8ncia de poder sense vessament de sang al 361. Juli\xc3\xa0 nom\xc3\xa9s sobreviuria un any i mig m\xc3\xa9s a causa d\'una llan\xc3\xa7a persa, per\xc3\xb2 durant aquest temps va tractar de revertir els progressos que el cristianisme havia fet despr\xc3\xa9s de la fundaci\xc3\xb3 de l\'imperi. Fins i tot en el seu llit de mort es diu que hauria dit "Tu has guanyat, oh, galileu", una refer\xc3\xa8ncia al fet que el cristianisme el superava._NEWLINE_L\'amena\xc3\xa7a de la invasi\xc3\xb3 dels b\xc3\xa0rbars i els seus efectes sobre l\'Imperi rom\xc3\xa0 d\'Occident es trasllad\xc3\xa0 a l\'est. Despr\xc3\xa9s d\'un govern curt de l\'emperador Jovi\xc3\xa0 i un govern conjunt d\'ambd\xc3\xb3s imperis per Valentini\xc3\xa0 II a l\'oest i Valent a l\'est, el jove emperador Graci\xc3\xa0 va adoptar la que havia de ser una decisi\xc3\xb3 molt afortunada: va triar l\'afavorit general Teodosi I per governar amb ell com a coemperador, atorgant-li autoritat sobre tots els dominis de l\'Imperi Bizant\xc3\xad el 379. Aix\xc3\xb2 va resultar ser una s\xc3\xa0via decisi\xc3\xb3 pel que fa a la superviv\xc3\xa8ncia del seu recentment obtingut domini, perqu\xc3\xa8 immediatament es va posar a curar les divisions religioses que havien sorgit durant la inseguretat dels \xc3\xbaltims anys. La pr\xc3\xa0ctica de l\'arrianisme i els ritus pagans van ser abolits, i les normes establertes per Constant\xc3\xad a Nicea van ser restaurades per llei. Pels volts del 395, any en qu\xc3\xa8 l\'Imperi rom\xc3\xa0 es va dividir oficialment per la meitat i Teodosi el Gran va morir, aquest era tan fort que ara podria ser considerat un igual.\n_START_SECTION_\nEstats successors rupturistes i caiguda\n_START_PARAGRAPH_\nEls estats de recent formaci\xc3\xb3 dels turcs van pressionar gradualment l\'imperi tant que era nom\xc3\xa9s q\xc3\xbcesti\xc3\xb3 de temps abans de la caiguda de Constantinoble el 1453.\n_START_SECTION_\nPer\xc3\xadode multipartidista\n_START_PARAGRAPH_\nA causa de la creixent pressi\xc3\xb3 i influ\xc3\xa8ncia d\'intel\xc2\xb7lectuals liberals i grups religiosos el govern multipartidista fou instaurat de nou en les eleccions de 1950, result\xc3\xa0 vencedor el Partit Dem\xc3\xb2crata (Demokrat Parti) d\'Adnan Menderes. El govern va ser molt popular al principi, suavitzant les restriccions enfront de l\'Islam i presidint una economia en auge. Durant la segona meitat de la d\xc3\xa8cada, no obstant aix\xc3\xb2, l\'economia va entrar en crisi i el govern va introduir lleis de censura que limitaven la dissensi\xc3\xb3. L\'alta inflaci\xc3\xb3 i un deute massiu va danyar la reputaci\xc3\xb3 de l\'executiu dem\xc3\xb2crata. Davant aquesta situaci\xc3\xb3 l\'ex\xc3\xa8rcit va protagonitzar un colp d\'estat el 27 de maig de 1960 el general Cemal G\xc3\xbcrsel va retirar dels seus c\xc3\xa0rrecs al president Celal Bayar i el primer ministre Adnan Menderes, el segon dels quals va ser executat. L\'ex\xc3\xa8rcit va retornar el pa\xc3\xads a mans del control civil en l\'octubre de 1961._NEWLINE_El sistema pol\xc3\xadtic que va sorgir a conseq\xc3\xbc\xc3\xa8ncia del colp de 1960 estava fracturat, produ\xc3\xad una s\xc3\xa8rie de coalicions de govern inestables en el parlament, que alternaven entre el Partit de la Recta Via (Do\xc4\x9fru Yol Partisi) de S\xc3\xbcleyman Demirel d\'una banda i el Partit Republic\xc3\xa0 del Poble (Cumhuriyet Halk Partisi) d\'Ismet In\xc3\xb6n\xc3\xbc i B\xc3\xbclent Ecevit d\'altra. Un nou colp d\'estat va ser organitzat el 1971, abol\xc3\xad un parlament ja per si mateix fracturat durant l\'executiu de Demirel. Durant la coalici\xc3\xb3 del primer ministre B\xc3\xbclent Ecevit amb el Partit de Salvaci\xc3\xb3 Nacional (Milli Selamet Partisi-MSP) de tend\xc3\xa8ncia religiosa, Turquia va efectuar una operaci\xc3\xb3 militar a Xipre el 1974 amb la finalitat d\'intervenir en la crisi produ\xc3\xafda per un colp d\'estat la intenci\xc3\xb3 del qual era unificar l\'illa amb Gr\xc3\xa8cia i que estava causant greus problemes a la minoria turca de l\'illa, creant un conflicte que fins al dia d\'avui encara no ha estat resolt. L\'escena pol\xc3\xadtica fragmentada i una pobra economia van conduir a una a viol\xc3\xa8ncia en auge entre grups nacionalistes paramilitars, anomenats Bozkurtlar (\'Llops grisos\') fomentats pel Partit del Moviment Nacional (Milliyet\xc3\xa7i Hareket Partisi-MHP) i els comunistes als carrers de les ciutats de Turquia. Un parlament paralitzat i un gran nombre de v\xc3\xadctimes d\'aquests tr\xc3\xa0gics successos van desembocar en un altre cop d\'estat el 1980.abril 2019 Despr\xc3\xa9s d\'un per\xc3\xadode de tres anys, els militars van retornar el govern a mans civils, prohibiren el retorn a la pol\xc3\xadtica de Demirel, Ecevit, a m\xc3\xa9s de diversos pol\xc3\xadtics turcs._NEWLINE_Des de 1983 (fins almenys el 1999), els nombre de partits que participaven en l\'assemblea va augmentar, el vot es va dispersar de manera progressiva i el percentatge de vots obtinguts pel partit m\xc3\xa9s votat va decr\xc3\xa9ixer del 45% al 20%. Els partits tenien vincles molt d\xc3\xa8bils amb la societat i es veien obligats a formar governs de coalici\xc3\xb3. _NEWLINE_Despr\xc3\xa9s de retirar-se de la pol\xc3\xadtica el president Kenan Evren (l\xc3\xadder del colp de 1980 que va accedir al c\xc3\xa0rrec tal com va fer en el seu moment Atat\xc3\xbcrk, abandonant la seua condici\xc3\xb3 de general de l\'ex\xc3\xa8rcit turc), \xc3\x96zal va ser elegit president, deix\xc3\xa0 el parlament en mans de Y\xc4\xb1ld\xc4\xb1r\xc4\xb1m Akbulut, i despr\xc3\xa9s, el 1991, a c\xc3\xa0rrec de Mesut Y\xc4\xb1lmaz. Y\xc4\xb1lmaz va redoblar el perfil econ\xc3\xb2mic de Turquia i va renovar la seua orientaci\xc3\xb3 cap a Europa. De les ru\xc3\xafnes del sistema pol\xc3\xadtic anterior va sorgir una forma de govern monopartidista governada pel Partit de la Mare P\xc3\xa0tria (Anavatan Partisi) de Turgut \xc3\x96zal, que va combinar un programa econ\xc3\xb2mic global juntament amb valors socials conservadors. Amb \xc3\x96zal, l\'economia va ressorgir, i en la d\xc3\xa8cada dels 90, ciutats com Gaziantep (una menuda capital de prov\xc3\xadncia) van passar a ser veritables centres neur\xc3\xa0lgics de l\'economia turca._NEWLINE_Per\xc3\xb2 la inestabilitat pol\xc3\xadtica seguida d\'un gran nombre de pol\xc3\xadtics incompetents va apar\xc3\xa8ixer de nou, i el Partit de la Mare P\xc3\xa0tria es va fer cada vegada m\xc3\xa9s corrupte. Turgut \xc3\x96zal va morir d\'un atac card\xc3\xadac al 1993 i S\xc3\xbcleyman Demirel va ser elegit president. Les eleccions de 1995 van conduir a una coalici\xc3\xb3 de govern ef\xc3\xadmera entre el Partit de la Mare P\xc3\xa0tria de Yilmaz i el Partit de la Recta Via, ara amb Tansu \xc3\x87iller com a capdavantera. Ciller llavors va donar un gir i es va aliar amb el Partit del Benestar (Refah Partisi, RP), encap\xc3\xa7alat per Necmettin Erbakan, antic l\xc3\xadder del Partit de Salvaci\xc3\xb3 Nacional (Milli Selamet Partisi-MSP), permet\xc3\xa9 a Erbakan entrar en l\'executiu principal. El 1998, en un pseudocolp d\'estat postmodern, els militars, com a garants del la\xc3\xafcisme instaurat en la Rep\xc3\xbablica turca per Atat\xc3\xbcrk, van jutjar perilloses per a la naturalesa secular de Turquia la pol\xc3\xadtica de suport del govern d\'Erbakan a certs assumptes religiosos: li enviaren un ultim\xc3\xa0tum sol\xc2\xb7licitant-li que dimitira, la qual cosa va fer. A partir d\'aqueix moment, el Partit del Benestar d\'Erbakan va ser prohibit. Un nou govern es va formar amb la coalici\xc3\xb3 del Partit de la Mare P\xc3\xa0tria (Anavatan Partisi) i el Partit de l\'Esquerra Democr\xc3\xa0tica (Demokratik Sol Partisi, DSP) d\'Ecevit don\xc3\xa0 suport al seu torn al Partit Republic\xc3\xa0 del Poble (Cumhuriyet Halk Partisi CHP), liderat per Deniz Baykal. Durant aquest govern, Abdullah \xc3\x96calan, capdavanter del grup revolucionari i separatista kurd PKK, fou capturat a Kenya. Va ser processat per tra\xc3\xafci\xc3\xb3 a la p\xc3\xa0tria i condemnat a mort, per\xc3\xb2 la seua pena va ser revocada i des de llavors el cas segueix en el Tribunal europeu dels Drets Humans._NEWLINE_El DSP va guanyar \xc3\xa0mpliament en les eleccions 1999. El segon lloc va ser, sorprenentment, per al nacionalista Partit del Moviment Nacional (Milliyet\xc3\xa7i Hareket Partisi-MHP). Aquests dos partits, al costat del Partit de la Mare P\xc3\xa0tria (Anavatan Partisi) de Yilmaz van formar un govern. L\'opini\xc3\xb3 del poble era que aquesta coalici\xc3\xb3 fallaria; no en va, eren els hereus dels dos grups que lluitaven tan violentament als carrers de Turquia durant la d\xc3\xa8cada dels 70 i els 80. No obstant aix\xc3\xb2, el govern va ser en certa manera efica\xc3\xa7, si no harmoni\xc3\xb3s: feu una reforma econ\xc3\xb2mica molt necess\xc3\xa0ria, institu\xc3\xad la legislaci\xc3\xb3 de drets humans, i port\xc3\xa0 a Turquia m\xc3\xa9s prop a la Uni\xc3\xb3 Europea. Una s\xc3\xa8rie de crisis econ\xc3\xb2miques va conduir a noves eleccions el 2002, port\xc3\xa0 al poder al Partit de la Just\xc3\xadcia i el Desenvolupament (Adalet ves Kalk\xc4\xb1nma Partisi AKP) de l\'actual primer ministre turc i antic alcalde d\'Istanbul Recep Tayyip Erdo\xc4\x9fan, un partit de tend\xc3\xa8ncia islamista conservadora, per\xc3\xb2 a la manera dels partits democristians europeus. El seu govern ha vist grans avan\xc3\xa7os en economia i gr\xc3\xa0cies a la seua pol\xc3\xadtica dom\xc3\xa8stica de canvis (avan\xc3\xa7 en els drets humans, reconeixement de la llengua kurda, etc.) ha assolit iniciar el proc\xc3\xa9s d\'adhesi\xc3\xb3 a la Uni\xc3\xb3 Europea el 3 d\'octubre de 2005._NEWLINE_El 29 de maig de 2013 s\'inici\xc3\xa0 la protesta estudiantil en defensa del Parc Gezi, a Estambul, convertint-se en moviment de protesta contra el Partit de la Just\xc3\xadcia i el Desenvolupament que estava sent encap\xc3\xa7alat pel Primer Ministre, Erdogan. La protesta de rebuig contra Erdogan es va estendre per tota Turquia a causa de la resposta policial desproporcionada. El company de partit, G\xc3\xbcl, va criticar tamb\xc3\xa9 a Erdogan. Durant un breu temps, hi hagu\xc3\xa9 una discussi\xc3\xb3 interna al partit. Erdogan es va sobreposar a la crisi a causa de la falta d\'unitat de l\'oposici\xc3\xb3 (els kurds no convergien amb l\'ecologisme) i pel suport dels musulmans turcs, que cada vegada era menys la\xc3\xafcista._NEWLINE_Les pol\xc3\xadtiques repressives respecte el dret de llibertat d\'expressi\xc3\xb3 i de reuni\xc3\xb3, l\'empresonament de pol\xc3\xadtics, periodistes, militars, empresaris i professors universitaris i la intromissi\xc3\xb3 en el poder judicial fetes per Erdogan van portar que des de 2014 les organitzacions de drets humans criticaren l\'estat del pa\xc3\xads turc negativament._NEWLINE_Entre 1980 i el 2015, els militants del Partit Kurd dels Treballadors havien assassinat m\xc3\xa9s de 40.000 persones a l\'estat turc com a acci\xc3\xb3 terrorista per exigir un estat kurd independent._NEWLINE_Durant els anys 2011 i 2016, Turquia ha rebut m\xc3\xa9s de 2,6 milions de sirians, despla\xc3\xa7ats fugint de la Guerra Civil siriana. Els va acollir sense donar-los l\'estatuts de refugiats i els pol\xc3\xadtics turcs van iniciar esfor\xc3\xa7os per integrar-los en el mercat de treball i la societat en general._NEWLINE_El 15 de juliol de 2016 es va produir una temptativa de cop d\'estat militar contra el president Recep Tayyip Erdo\xc4\x9fan que va ser sufocada a les poques hores gr\xc3\xa0cies a la mobilitzaci\xc3\xb3 popular que no va obeir el toc de queda decretat pels militars revoltats i va envair els carrers d\'Ankara i Istanbul._NEWLINE_L\'abril de 2017, es va canviar el sistema parlamentari per un r\xc3\xa8gim presidencialista mitjan\xc3\xa7ant un refer\xc3\xa8ndum constitucional. Un observador internacional va dir que 2,5 milions de vots d\'aquest refer\xc3\xa8ndum podrien haver estat manipulats._NEWLINE_L\'agost de 2018, els Estats Units, presidits per Donald Trump, impos\xc3\xa0 sancions econ\xc3\xb2miques per la captura d\'un pastor estatunidenc per part de les autoritats turques. Aquest pastor fou alliberat l\'octubre d\'eixe any. A m\xc3\xa9s, el gener de 2019, el president amena\xc3\xa7\xc3\xa0 amb accions econ\xc3\xb2miques si les autoritats turques atacaven als soldats kurds a S\xc3\xadria mentre Estats Units retirara les seues tropes._NEWLINE_Leyla Guven, una parlament\xc3\xa0ria kurda, va ser alliberada a la fi de gener de 2019 despr\xc3\xa9s d\'haver fet una vaga de fam durant 80 dies._NEWLINE_El mar\xc3\xa7 de 2019, Amnistia Internacional va denunciar que els judici que es feia a 18 advocats acusats de pert\xc3\xa0nyer al Partit Kurd dels Treballadors no era just.'